정조 22년
戊午七月二十七日卯時上御熙政堂諸承旨持公事入侍大臣備局堂上引見入侍時行右承旨姜彝正左副承旨李肇源同副承旨李祉永記事官洪奭周假注書李弘謙記注官金景煥承膺祚檢校待敎李存秀事變假注書黃萬齡右議政李秉模行左參贊鄭民始兵曹判書李時秀刑曹判書趙尙鎭戶曹判書趙鎭寬行護軍徐有大訓鍊院都正申大顯漢城府左尹李漢豐吏曹參判徐龍輔行護軍李書九李益運開城留守李勉兢掌令洪樂游副校理沈奎魯正言洪受浩副修撰鄭東幹以次進伏訖各房讀奏公事上命分書判付命書榻敎曰新除授刑曹判書牌招賤臣承命出牌上曰去夜以西川之祀孫鄭德彬與血孫同爲來待於今朝之意有下敎矣今果待令否肇源曰西川血孫使之來待於鄭德彬待令之日而今朝來待之命則未承下敎矣上曰此乃司謁之誤傳也近來司謁輩尋常傳命之事番番錯傳豈不痛駭乎仍敎尙鎭曰此等痛治處有司擧行每欲因循歇治此亦紀綱所在豈可成說乎當該司謁卿其出去各別嚴杖也尙鎭承命出秉模曰數日晨朝稍涼聖體若何上曰一樣矣秉模曰寢睡水剌之節何如上曰別無所減矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣上曰予於近來憫早之中日夜勤勞不能自暇而日前望拜後有所起感者傳敎中以及西川府院君鄭崑壽事而今人多不識故事甚至西川之名字或有不能承書者西川之名我東婦孺皆可誦之者則腰金頂玉者之不知其名豈非羞恥之事乎如是也故欲使今之人稍能知我朝故蹟而予適見國朝名臣錄仍使抄啓文臣輩抄謄而其中遺漏人參考於故相李宜顯所編人物考補其闕遺將爲一部冊子此政爲新進輩典故之資也所謂抄啓文臣輩所當謹愼於校正之際而昨於目錄抄出之時沈象奎全不致謹以數寸之紙欠敬書納而不知德興大院君諱字之莫重予一奉覽不覺驚悚更不看到於其下矣若以宣祖之心爲心則沈象奎當以何律處分乎昨日爲先使之削名於閣案而更當嚴處矣仍命書榻敎曰當該抄啓文臣令該府拿問處之上曰不待傳旨分付當直都事使之堅鎖於西間也賤臣承命出傳上曰冊在丌上有尊閣之義故予每看冊子雖非經傳亦不敢臥看以防褻慢之意則況似此致敬文字乎名以出入內閣者庶知尊經之義則尤當於此知所敬謹而旣不親自點檢自占便宜替人以書致此不敢書而書之無嚴之罪莫此爲甚此豈專責於渠也無乃予之誠意亦有所未孚而然歟究其本則此輩居其家已不率父兄之敎故出而不知當敬而敬也豈不痛駭之甚者乎秉模曰伏承下敎此事極爲驚心矣臣於曾前亦以不當臥看冊之意屢承聖敎而私自省之亦不能一遵每自惶恧矣上曰人於居常亦豈無臥時而不當臥云者特對冊時之謂也恭惟先朝五十年御極緝熙敬止一念對越凡於居敬之方靡所不用其極而猶於燕閒之暇或有就枕之時矣上曰三南賑濟之策將何以議定耶秉模曰臣與諸宰爛商好道理而尙未決定矣以臣淺見北穀雖擬移屬於嶺南而借使移屬穀數極不過四萬石以此派及於嶺南之大便同太倉稊米且運輸之際拕至明年四五月必已過麥嶺而往來靡費則亦必不少與其無所益而徒煩弊不若置之之爲愈也聞湖南則比嶺南稍勝且本道穀簿本多充積不患無從便變通之道而第湖西一路不可無移轉等措處之方旣以海西貿穀爲本道留意則其所輸運之道只爲關念處矣上敎民始曰卿之所見亦與大臣之議無異同乎僉議旣同則早爲決定好矣民始曰向以北穀移嶺事雖已發端而北穀何可遽議移轉乎湖嶺兩道之移穀事臣以爲斷不可擧論矣上曰事勢似然矣朝家軫念之道不能不議及於此而南北運去之際塗途絶遠苦不知何時到泊則其不及時之歎一也然則移穀一款早使之斷望預於各其道從長措處之爲好而但湖西則非但目下所見較甚於兩南自來穀摠不爲充當多少接濟之政不可一任其自辦而不得不以海西貿取之穀移劃於本道而公運私轉之間不勞而移如無脛而至則好矣使本道私自運去者非出於具粟來取之意也委之於彼專意責成則此之公運亦可以除弊省力故也然遠途裝運之際亦不無藉力於朝家者此則預爲條目區別以爲公私分力善輸之道也秉模曰搬運之道自本道經紀反有易於公運而不宜無資於朝家之力矣上曰然矣旣欲移屬則何必遲待明春及今圖之爲好他道之穀預爲無中積置則際此遑汲之民情亦必有不食自飽之道矣仍敎時秀曰若於未寒前輸去則其穀物別無加損否時秀曰今將輸運則貿取之穀似只是牟麥矣上曰卿等之議旣詢同則三南事依此一定而此後賓對只就議定以後事更確其好道期有條理也雖係爲民重事而此亦關朝廷事體連日詢咨迄未決定者亦豈非煩屑之歸乎敎鎭寬曰三南旣以此議定而本曹事可謂茫然何以則爲好耶鎭寬曰以今所料凡放料等經費尙有苟艱之慮未知將何爲之矣上敎秉模曰民事外經用之道亦不可不念將何以留意耶秉模曰秋成尙遠稅入實數姑未知之而今以最下摠量度然後末抄可無窘急之患臣方以此斟量以爲來頭略約排鋪之計矣上曰若以下摠計料則爲幾何耶鎭寬曰爲六萬餘石矣上曰平年所入旣爲十一萬石而今若以六萬石料量則元數所縮者五萬石也五萬石措置然後可充其數卿等預先商量也秉模曰國初則以貢法而一歲之入三十萬餘石矣壬辰以後頓不如初漸益降殺而挽近以來則災結年年增多稅入次次減縮其於常年凡支放之資亦難相繼而今則尤無以排比矣雖自今爲始若能別般劃策歲有餘剩則當如此災歲亦可以無憂而旣不如古常患難繼故似此議賑之時無所計量於經費者此也民始曰凡水旱之災禹湯之時所不能免則今於略干告災之年豈諉之於無可措爲而見方民國之用若是匱竭苦無計策此乃有司者於常時不能爲長計遠慮之致臣等實自訟之不暇矣上曰京中專以三南穀聊賴而三南若全不上來則明年春都民亦將何以資生耶民始曰京城許多生涯太半資用於戶惠之米而其他士夫之田畓皆在三南矣今年則戶惠稅米勢必全然見縮士夫家秋收亦必無入來頭京民事亦非細故矣上曰次對爲之秉模曰頃以諸道金銀設店處狀聞稟處之意筵稟行會矣卽見黃海監司李義駿狀啓則以爲遂安郡金穴甲寅自戶曹摘奸後華城府移關設店而金店五處中兩庫金脈旣盡幾至撤店三庫金脈豐盛今夏新鑿之穴爲三十九値雨停役之穴爲九十九目下鉛軍爲五百五十餘名非但道內無賴之輩廢農投入四方逐利之類聞風還至値今夏潦太半零散而見在幕數猶爲七百餘人口亦爲一千五百零人摠多寡無常收稅之數亦隨以贏縮而店役最盛時一朔捧稅數千餘兩內七百兩華城府上納五十餘兩店中所任等料價除下一千餘兩差人次知外此幕稅土稅壓稅等名色非止一二或屬於差人或屬於本官而深山絶峽成一逋逃之藪致使常民動於聲利非但有將來之深慮已爲目下之巨弊爲今之策莫如一切防禁而設店已多年所村落櫛比商賈通貨便成一大都會今若猝遽無漸一朝煥散則失利失所之輩旣無奠接之方反爲騷擾之端猝地撤罷亦難率爾議到而所謂差人急於濟私不能嚴束防奸乃至公納少而私費多今若不得已而有仍存之擧則斷當別般措置另加句檢以圖其杜弊經遠之策實爲目下急務請令廟堂稟處矣採金固是法禁而此則與潛採有異且念許多店民欲令一朝散去則反易生奸姑令依前置之而若其句檢之道則無論自戶曹差送與自監營差送非計士則幕裨有何彼此優劣之可言乎莫如自華城擇定裨屬專意檢飭而如或有貽弊之端道臣隨所現發論移華城互相糾察爲宜以此分付何如上曰依爲之如是之後弊端現發於來頭按廉之行則先自道伯難免不察之責以此嚴飭可也出擧條秉模曰頃因前左承旨洪仁浩所啓欽恤典則之頒行京外無冤錄之刊印諺解莫非重民命象典刑之徽規至意伏況親閱詞案昭垂批判情實不遺於錙銖科條燦然於金玉尤宜敬編一通刊示八方下詢廟堂及閣臣處之事蒙允矣聖朝絲綸孰非典謨而至於詞案批判要囚服念輒皆屢致聖意不但一時之權衡實爲萬世之典則卽令內閣稟旨修正以爲刊布中外之地何如上曰依爲之出擧條上曰予近以民事晷刻不能弛心未遑於汗漫之事故此亦尙闕刊印而亦一重民命之本意則姑且徐遲者誠欠事矣予留意於朱書刊行者亦久矣而姑未果矣先正宋時烈全集已爲刊出百餘卷而獨於朱子全書尙未大備者豈非闕典乎予於朱書積有工夫而將以其片言隻字隨見隨集無所闕遺以爲彙成一帙者是予苦心攸在而今人精力多有未逮故成命已久尙未就緖予於秋深後稍整心神將欲點檢首尾期遂初意矣秉模曰向因黃海監司李義駿上疏內閣鑄字所之自校書館移來米每年耗條一千石作錢者謹依批旨永爲革罷則不可不給代而訓局旣有本道年例作錢之穀均廳又有年例移劃訓局之錢內閣所需三千五百兩自均廳就訓局移劃條中準此數歲送內閣海西所在鑄字價米劃給訓局以爲依詳定作錢取用之地而似聞今年條亦未及作錢云此則訓局自當區處而內閣則取用均廳之意一體分付何如上曰依爲之出擧條秉模曰此慶尙監司李義綱狀啓也以爲今九月禁衛營上番軍右兵使安橚來八月十二日依定式金山郡都會照檢次當爲發行而本道纔經賙賑又當災歲目下民勢之艱乏列邑廚傳之爲弊不可不念上番軍點送一款限畢運以該營虞候使之替行事請令廟堂稟旨分付矣七月當亦令虞候代行則今不可異同依狀請施行之意分付何如上曰依爲之出擧條命大臣就座民始曰本閣檢書廳營造物力之至今未區處者事甚苟艱舊守禦廳爲此費入曾已請得云以此家舍屬之戶兵曹以充其物力之地何如上曰依爲之出擧條民始曰伏見湖南道臣狀本則樂安郡稅船致敗而故敗可疑之端不一而足當覆啓重勘而此是訓局新造船也訓局船弊甚多而新造船之弊尤甚只成船體不具器械徒憑訓局之威預定運邑晩始到泊受其船價略備器械而恣意糜費多數欠縮遂致故敗之患若不變通後弊難言此後則新造船必待上來錄案後許入抽籤中而上來之路直爲載運之例自今革罷定式施行何如上曰依爲之出擧條上命書榻敎曰前營將黃世中入侍又命書榻敎曰西川府院君後孫鄭德彬鄭尙勳入侍萬齡承命出傳與前營將黃世中僉知鄭德彬幼學鄭尙勳偕入世中進伏階下奏職姓名上曰旣有職名則何不以冠服入侍而以戎服入來乎守閽掖隷之不爲禁入亦極駭然富該掖隷等兵判嚴棍也仍敎世中曰錢塘黃功之幾代孫乎世中曰爲曾孫矣上曰奉祀孫誰也世中曰祀孫之名姑未詳知矣上敎漢豐曰卿其出去詳考黃功後孫之派其祀孫知入也秉模曰日前以故義士白大豪等竝享顯忠祠事有傳敎下者此已曠絶之典而林陳等九十五人竝擧之命誠是出尋常之盛德至仁伏奉綸綍不勝欽誦之至矣上曰予追憶此事隱惻愾惋者久而今者果擧百餘年未遑之典矣德彬進奏職姓名上曰爾爲西川之祀孫乎德彬曰然矣上曰爾家永付軍職一窠之恩典在於列聖朝何時乎德彬曰在肅廟朝矣上曰誰爲建白而蒙此異渥乎德彬曰故判書臣閔鎭厚以宗伯有所筵稟而承此異數矣上曰祠屋造給亦在何時而能至今守在舊廬乎德彬曰亦於肅廟朝因故相臣趙泰采李濡之微稟有此恩命而臣不肖無狀年前賣貰於他人寓居於長湍地矣上曰西川遺蹟有何可考否如有持來入之也德彬以栢谷集二卷伏呈尙勳進奏職姓名上曰爾與德彬爲幾寸親乎尙勳曰爲十一寸矣上曰聞爾家竝與遺腹而有承傳云爾知之否尙勳曰臣爲西川之血孫而臣之五代祖自在遺腹而蒙除職承傳矣上曰恩命至及於此崇勳褒忠之聖意豈不盛矣也哉爾之先故亦有祿仕者否尙勳曰臣祖希泰亦以承傳蒙收錄之命經扶餘木川懷仁等倅矣上曰爾之連姻中亦有知名人乎尙勳曰故正言金鈍前府使李端會俱爲臣妹夫矣命德彬尙勳等先退命三司進前上曰諫長則胡不入來乎催促登筵之意注書出傳也萬齡承命出傳回奏曰大司諫韓用龜以實病不得進參云矣上曰所謂實病何病乎今日入侍傳啓旣出特敎則諫長無端不參豈有如許國綱乎今筵只傳三司合啓與府啓而院啓則使諫長傳啓於臺廳每日勿以日暮姑停呼望限十日三更時使之承批也仍敎秉模曰向筵旣有縷縷筵敎仰何不以此敎播告之脩以爲有益於世道之責耶大抵近來人少爲假借則不識天高地厚之恩而敢售憑公營私之心若非窺覘則乃是背馳之徒而每於極層之說無難說到少無顧畏念昔孝廟朝金弘郁一人獨言極層之事而猶不見貸於其時今人則徒出私意邊而欲效前人所難言之言雖欲免極律得乎渠輩之所作爲也如此而自陷於罔赦之罪則有何所恃而然乎予之所秉執也何如而自任以師道之責則但當尊信之而已以予之當信而乃敢不信則予於渠輩亦安有一分顧藉之道乎如此之類雖用當律亦可而予則視若怒蠅拔劍姑且含忍如是之故如減死遠配之律皆是尋常之科然則畢竟豈無一番懲戢之道乎古人云居寵若驚今之居榮寵者一味放恣恬不知懼豈非切痛處乎此皆向筵已所提諭者而今又言之矣上敎樂游等曰只擧末端可也樂游等曰請寢罪人鄭致達妻出置城外之命依前還發配所亟令王府快正典刑措辭見上上曰不允出擧條樂游等曰請物故罪人德相亟施孥籍之典措辭見上上曰不允出擧條樂游等曰請逆賊尙喆追施孥戮之典措辭見上上曰不允出擧條一行二十三字刀割樂游等曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上上曰不允出擧條樂游等曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上上曰不允出擧條樂游等曰請物故罪人國榮亟施孥籍之典措辭見上上曰不允出擧條樂游等曰請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上上曰不允出擧條上曰此律名略刪如干字以爲省文則似好退與諸臺相議爲之也樂游等曰請承款後物故罪人九宗亟施孥籍之典措辭見上上曰不允出擧條樂游等曰請寢李汝節定配之命更令王府嚴覈取服施以當律措辭見上上曰不允出擧條樂游等曰請崔進吉依律處斷措辭見上上曰不允出擧條命退諸臣以次退出